ROBINS กลายร่างสู่หุ้น CRC
การเปลี่ยนแปลงโครงสร้างผู้ถือหุ้นบริษัท โรบินสัน จำกัด (มหาชน) หรือ ROBINS กำลังจะเกิดขึ้นอีกครั้ง เมื่อบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ประกาศทำคำเสนอซื้อหลักทรัพย์ (Tender Offer) หุ้น ROBINS ราคาหุ้นละ 66.50 บาท ด้วยการชำระเป็นหุ้น CRC แทนชำระด้วยเงินสด
6 ส.ค. 2562

สำนักข่าวรัชดา
การเปลี่ยนแปลงโครงสร้างผู้ถือหุ้นบริษัท โรบินสัน จำกัด (มหาชน) หรือ ROBINS กำลังจะเกิดขึ้นอีกครั้ง เมื่อบริษัท เซ็นทรัล รีเทล คอร์ปอเรชั่น จำกัด (มหาชน) หรือ CRC ประกาศทำคำเสนอซื้อหลักทรัพย์ (Tender Offer) หุ้น ROBINS ราคาหุ้นละ 66.50 บาท ด้วยการชำระเป็นหุ้น CRC แทนชำระด้วยเงินสด
โดยมีเป้าหมายชัดเจนคือนำหุ้น ROBINS ออกจากตลาดหลักทรัพย์ฯ จากนั้น CRC จะเสนอขายหุ้นสามัญเพิ่มทุนต่อประชาชนทั่วไปครั้งแรก (IPO) เพื่อเข้าจดทะเบียนในตลาดหลักทรัพย์ฯ แทน
สำหรับผู้ถือหุ้น ROBINS ข้อดีคือไม่ต้องไปต่อคิวแย่งจอง IPO และมีโอกาสรับส่วนเพิ่มจากราคาหุ้น CRC เมื่อเข้าตลาดหลักทรัพย์ฯ แล้ว ที่สำคัญอนาคต CRC มีโอกาสเข้าคำนวณ SET50 และ MSCI เนื่องจากมีมาร์เก็ตแคปสูงมาก
แต่ความเสี่ยงคือระยะเวลาถือหุ้น ROBINS ก่อนเปลี่ยนไปเป็น CRC ต้องใช้เวลานานหรือนอนแช่พอร์ตไปถึงประมาณต้นปี 2563 และหากราคาไอพีโอสูง จะได้รับหุ้น CRC จำนวนน้อยลง ตามสัดส่วนแลกหุ้น (Swap Rate)ไปด้วย
ก่อนไปถึงอนาคต..ลองมาย้อนดูอดีต 4 ทศวรรษหุ้น ROBINS ผ่านร้อนผ่านหนาวอะไรมาบ้าง..!! 
เริ่มตั้งแต่ปี 2522 เปิดดำเนินกิจการ “ห้างสรรพสินค้าโรบินสัน” สาขาแรกที่อนุสาวรีย์ชัยสมรภูมิ จากนั้นปี 2535 (3 ม.ค. 35) ROBINS กลายเป็นหุ้นห้างสรรพสินค้ารายแรกที่เข้าจดทะเบียนในตลาดหลักทรัพย์แห่งประเทศไทย (ตลท.) ต่อมาปี 2538 บริษัท เซ็นทรัล รีเทล คอร์ปอเรชั่น จำกัด (CRC) เข้าถือหุ้นใหญ่ พร้อมรุกขยายสาขาเพิ่มเป็น 20 สาขา
แต่จุดหักเหของ ROBINS เกิดขึ้นมาปี 2540 ที่ได้รับผลกระทบจาก “วิกฤตต้มยำกุ้ง” จนต้องประกาศหยุดพักชำระหนี้สินทางการเงินและปี 2543 ศาลล้มละลายกลาง มีคำสั่งฟื้นฟูกิจการ โดยมีการปิดสาขาเหลือรวม 18 สาขา พร้อมกับออกหุ้นกู้ตามแผนฟื้นฟูกิจการให้กับเจ้าหนี้ไม่มีหลักประกันรวม 4,766 ล้านบาท
โดย ROBINS มีการเพิ่มทุนจาก 1,480 ล้านบาท เป็น 14,808 ล้านบาท และการแปลงหนี้เป็นทุน และชำระหนี้หุ้นกู้ จนบรรลุผลสำเร็จตามแผนฟื้นฟูกิจการ และศาลล้มละลายกลาง มีคำสั่งยกเลิกการฟื้นฟูกิจการช่วงปี 2548 จากนั้นปี 2560 ROBINS กลับมาจ่ายปันผลได้อีกครั้ง
การทำเทนเดอร์หุ้น ROBINS จะถือเป็นการปิดตำนานหุ้น ROBINS เพื่อสร้างตำนานหุ้น CRC ที่จะสร้างมูลค่าหุ้นกับผู้ถือหุ้นเดิมอย่างมีนัยสำคัญทีเดียว
ทว่า..จะมากหรือน้อยขึ้นกับว่าจะได้หุ้น CSC สัดส่วนเท่าไหร่นั่นเอง..!!??
…..อิ อิ อิ…